钦定古今图书集成/理学汇编/文学典/第195卷 > 《苏氏织锦回文记》武后
## 钦定古今图书集成/理学汇编/文学典/第195卷 > 《苏氏织锦回文记》武后

前秦苻坚时，秦州刺史扶风窦滔妻苏氏，陈留令武
功苏道质第三女也，名蕙，字若兰。识知精明，仪容秀
丽，谦默自守，不求显扬。行年十六，归于窦氏，滔甚敬
之。然苏氏性近于急，颇伤妒嫉也。滔字连波，右将军
子真之孙，朗之第二子也。风神伟秀，该通经史，允文
允武，时论高之。苻坚委以心膂之任，备历显职，皆有
政闻。迁秦州刺史，以忤旨谪戍炖煌。会坚克晋襄阳，
虑有危逼，藉滔才略，乃拜安南将军，留镇襄阳焉。初，
滔有宠姬赵阳台，歌舞之妙，无出其右。滔置之别所，
苏氏知之，求而获焉，苦加捶辱，滔深以为憾。阳台又
专伺苏氏之短，谗毁交至，滔益忿苏氏焉。苏氏时年
二十一，及滔将镇襄阳，邀苏氏同往。苏氏忿之，不与
偕行。滔遂携阳台之任，断苏氏音问。苏氏悔恨自伤，
因织锦回文，五采相宣，莹心耀目。其锦纵广八寸，题
诗二百馀首，计八百馀言，纵横反复，皆成章句。其文
点画无缺，才情之妙，超古迈今，名曰《璇玑图》。然读者
不能尽通，苏氏笑而谓人曰：“徘徊宛转，自成文章，非
我佳人，莫之能解。”遂令苍头赍至襄阳焉。滔省览“锦”
字，感其妙绝，因送阳台之关中，而具车徒盛礼，邀迎
苏氏，归于汉南，恩好愈重。苏氏著文词五千馀言，属
隋季丧乱，文字散落，追求不获，而锦字回文，盛见传
写，是近代闺怨之宗旨，属文之士，咸龟鉴焉。朕听政
之暇，留心坟典，散帙之次，偶见斯图。因述若兰之才，
复美连波之悔过，遂制此记，聊示将来也。如意元年五月一日大周天册金轮皇帝御制。